༄། ། སྙིང་པོ་བསྡུས་པའི་གདམས་ངག་དགེ་བཤེས་དབུ་སྒོམ་ལ་སྤྲིངས་པ། །  ཨོཾ་སྭསྟི། བརྟག་པ་གསུམ་གྱི་གྲོང་ཁྱེར་དུ། ། འཛིན་པ་གསུམ་གྱི་སྐྱེས་བུ་དེ། ། འཁྲུལ་པ་གསུམ་གྱི་ངང་ལ་གནས། ། ཡེངས་མེད་མཐའ་བྲལ་གྱི་དབུ་མ་ལ། ། ཞེན་འཛིན་ཆགས་པས་དཀྲི་བྱས་ན། ། སྨན་ཡང་དུག་དུ་འགྱུར་བ་ཡིན། ། དོགས་པ་གསུམ་གྱི་གཞལ་ཡས་ནས། ། ཡིན་པ་གསུམ་གྱི་ཚངས་པ་དེ། ། མོ་ཤམ་བུ་ཡི་འགྱིང་བག་ཡིན། ། བརྟན་པ་གསུམ་གྱི་ཐེག་པ་ལ། ། ཟླ་ཕྱེད་ལོན་པའི་བྱིས་པས་བཞོན། ། ཁ་ཕོ་དང་སྣ་ཕོ་སྒྲོགས་ཤིང་འགྲོ། ། དེ་སྨྱོན་པའི་ལག་རྗེས་གསུམ་པ་ཡིན། ། ལར་ཅིས་ཀྱང་མི་ཕན་འཆི་འགྱུར་བས། ། སྐྱེས་བུ་དམ་པ་སྔར་བཞིན་ཞུ། ། བཅོམ་ལྡན་མགོན་པོ་ཆོས་ཀྱི་རྗེ། ། མཐར་ཕྱིན་ཡེ་ཤེས་རྒྱལ་པོ་ལ། ། སྲས་ཀྱི་ཐུ་བོས་ཞུ་བ་ཞུས། ། འཇིག་རྟེན་མགོན་པོའི་བུ་སློབ་ཀྱིས། ། བཀའ་བཀྱོན་ཞེ་བཀྱོན་སྣ་ཚོགས་ཀྱིས། ། སེམས་ལ་ཤིན་ཏུ་གནད་པར་བྱུང་། ། ཇི་ལྟར་བྱས་ཀྱང་མ་ཕན་ན། ། དེ་ལ་ཇི་ལྟར་བགྱི་བ་ཞུས། ། འཇིག་རྟེན་མགོན་པོ་རིན་ཆེན་གྱིས། ། དེ་ལ་འདུག་ལུགས་བཀའ་བསྩལ་པ། ། བདག་དང་གཞན་དང་བདག་གཞན་དུ། ། བརྟག་པ་གསུམ་གྱི་གྲོང་ཁྱེར་ན། ། བདག་དང་གཞན་དང་བདག་གཞན་དུ། ། འཁྲུལ་པ་གསུམ་གྱི་ངང་ལ་གནས། ། ཡེངས་མེད་མཐའ་བྲལ་གྱི་དབུ་མ་ལ། ། གོང་གི་ཞེ་འཛིན་དཀྲི་བྱས་ན། ། སྨན་ཡང་དུག་དུ་འགྱུར་བ་ཡིན། ། ཁམས་གསུམ་འཁོར་བའི་གཞལ་ཡས་ན། ། བདག་དང་བདག་གི་བསྒོམ་པ་དེ། ། མོ་ཤམ་བུ་ཡི་འགྱིང་བག་ཡིན། ། བདག་དང་བདག་གི་ཕྱག་རྒྱ་ཆེ། ། འཁོར་གསུམ་རྟོག་པའི་འཛིན་པ་ལ། ། ཟླ་དགུ་ངོ་བཅུ་ཚང་བ་ལ། ། བྱིས་པ་ཤིན་ཏུ་རིགས་པ་ལ། ། ཟླ་ཕྱེད་ལོན་པའི་བྱིས་པས་བཞོན། ། ཡོད་མ་མྱོང་ལ་ཁྱད་པར་ཆོས། ། ཁ་ཕོ་སྣ་ཕོ་སྒྲོགས་ཤིང་འགྲོ། ། ཤེས་བྱ་གཤིས་ལ་མི་སྲིད་པས། ། བདག་དང་གཞན་དང་བདག་གཞན་རྣམས། ། སྨྱོན་པའི་ལག་རྗེས་གསུམ་པ་ཡིན། ། དཔལ་ལྡན་ཕག་མོ་གྲུ་པས་གསུངས། ། ལར་ཅིས་ཀྱང་མི་ཕན་འཆི་འགྱུར་བས། ། སྐྱེས་བུ་དམ་པ་སྔར་བཞིན་བསྒོམས། ། སྙིང་པོ་བསྡུས་པའི་གདམས་ངག་གོ། དབུ་སྒོམ་ལ་སྤྲིངས་པ། ། ། ། ༣༠༢༽